***Comunicat de presă***

***4 aprilie 2025***

**Expoziția „L’Homme – Centre de l’Univers” de Ion Grigorescu, la Galeria Gregor Podnar cu sprijinul ICR Viena**

Galeria Gregor Podnar Viena prezintă, în parteneriat cu Institutul Cultural Român de la Viena, expoziția **„L’Homme – Centre de l’Univers”** de **Ion Grigorescu,** unul dintre cei mai importanți artiști români contemporani. Vernisajul are loc pe **8 aprilie, ora 18.00**, iar expoziția poate fi vizitată în perioada **9 aprilie – 31 mai,** de marți până vineri, între orele 11.00 - 18.00 și sâmbăta între orele 11.00 - 16.00. Intrarea este liberă.

**Expoziția „L’Homme – Centre de l’Univers”**, care marchează a 80-a aniversare a artistului născut la București în 1945, include o selecție de fotografii, sculptură, pictură și filmul „L’Homme – Centre de l’Univers” de Ion Grigorescu și prezintă un dialog între capodopere vechi și lucrări noi.

„Alegerea de către Ion Grigorescu a unui titlu în limba franceză pentru filmul său *L'Homme - Centre de l'Univers* arată utilizarea unui limbaj magistral care îl plasează pe artist într-un anumit centru de gândire intelectuală și artistică. În realitate, însă, activitățile artistice inovatoare ale lui Grigorescu s-au centrat pe România comunistă a anilor 1970, fapt ce a determinat poziția sa unică, drept unul dintre puținii artiști de sex masculin care se raportează la discursul internațional despre body art și performance. Grigorescu, întins pe o pajiște în mijlocul unui peisaj românesc, poziționează camera într-un mod fish-eye, care face ca pământul să pară rotund, iar el să pară singura ființă umană de pe pământ, cu picioarele și brațele întinse în diverse direcții. Camera se mișcă încet, înregistrând din unghiuri diferite, ca printr-un hublou, peste hainele și corpul artistului, precum și peste un stâlp de electricitate adiacent din mijlocul peisajului. În loc să pună în scenă acțiuni live, artistul a ales camera foto sau de filmat pentru a-și documenta performanțele corporale, care plasează sinele în centrul expresiei artistice.” Walter Seidl – Colecția Kontact

O copie a filmului este inclusă în colecția Kontakt - ERSTE Group Corporate Collection. Mai multe informații despre film găsiți [aici.](https://www.kontakt-collection.org/objects/798/man-at-the-center-of-the-universe?ctx=971b673890192d868ab7e5b5e4fa19a501b1780f&idx=15)

În contextul organizării expoziției, „L’Homme – Centre de l’Univers” de Ion Grigorescu, Institutul Cultural Român de la Viena prezintă pe data de 9 aprilie, de la ora 11.00, la sediul său, conferința *Ion Grigorescu*.

Invitați: Ciprian Mureșan (artist), Cosmin Costinaș (senior curator, practici expoziționale HKW - Haus der Kulturen der Welt, Berlin), Georg Schöllhammer (curator și redactor-șef al revistei springerin)

Program:

*-Ciprian Mureșan în conversație cu Cosmin Costinaș: generații diferite de artiști în comparație*

*-Georg Schöllhammer despre jurnalele lui Ion Grigorescu din anii cruciali 1970 - 1975*

*-Masă rotundă: Ciprian Mureșan, Cosmin Costinaș, Georg Schöllhammer*

Sesiunea este moderată de Gregor Podnar (Viena). Prezentările vor fi în limba engleză, iar intrarea este liberă.

\*\*\*

[**Ion Grigorescu**](https://www.gregorpodnar.com/cms/ion-grigorescu/) s-a născut în 1945 la București. Este unul dintre cei mai importanți artiști români ai perioadei postbelice. După ce a studiat la Universitatea Națională de Arte din București, a lucrat ca profesor de desen și restaurator de fresce în Bușteni și București până în 1979. Din 1967, s-a concentrat pe teme precum corpul și politica. În special în anii 1970, căutarea de sine și autoreflecția au devenit teme majore pentru Grigorescu, integrate în mod natural în contextul represiunii și restricțiilor politice din țara sa natală. Ca răspuns la represiunea din România sub Ceaușescu, el nu a protestat zgomotos, ci s-a retras din ochii publicului. Până la sfârșitul anilor 1970, Grigorescu a început să-și documenteze spectacolele cu noi mijloace și dispozitive, concentrându-se pe acțiunile ritualizate în jurul corpului său. Performance-ul public de artă corporală a fost interzis sub Ceaușescu, așadar evenimentele au avut loc în privat, uneori chiar fără public. Performance-urile sale, filmele experimentale și fotografiile sunt răspunsuri reținute la realitățile imediate ale vieții. Ele reflectă natura scindată a societății în statul totalitar. În 1982 Grigorescu s-a retras complet de pe scena artistică. Până în 1990 s-a dedicat exclusiv restaurării și reproiectării frescelor bisericești și învățării tehnicii picturii de icoane. După 1990, opera lui Grigorescu a fost prezentată din ce în ce mai mult în expoziții internaționale, la Amsterdam, Los Angeles, Viena, Kassel, Milano, Barcelona, Tokyo, Stuttgart, Lisabona, Zurich și Berlin. Artistul a participat, de asemenea, la Bienalele de la São Paulo, Cetinje și Veneția.

[**Gregor Podnar**](https://www.gregorpodnar.com/cms/) este o galerie de artă contemporană înființată în 2003. Aceasta și-a început activitatea într-un spațiu industrial din orășelul Kranj, înconjurat de peisajul pitoresc al Alpilor din Slovenia. Galeria s-a mutat în 2005 în centrul orașului Ljubljana și în 2007 la Berlin, în Germania, înainte de a se muta definitiv la Viena, în Austria, în 2022. În calitate de curator, Gregor Podnar lucrează la nivel internațional de la mijlocul anilor '90, iar programul galeriei s-a dezvoltat în urma eforturilor sale în domeniul curatorial al artei contemporane. Începând într-un context european, galeria s-a extins într-un context internațional mai larg (America) în ultimul deceniu și s-a concentrat și către arta din trecutul modernist, evidențiind o legătură naturală între arta contemporană și cea modernă.

**Organizator:** Galeria Gregor Podnar Viena

**Parteneri:** Institutul Cultural Român de la Viena, Ambasada României în Republica Austria, Primăria orașului Viena, Societatea Austro-Română

**Contact:**

Serviciul Promovare și Comunicare

biroul.presa@icr.ro;

031 71 00 622